जबलपुर. नेताजी सुभाषचंद्र बोस मेडिकल कॉलेज में सोमवार दोपहर 3 बजे सड़क दुर्घटना में घायल युवक की मौत के बाद जमकर बवाल हुआ। परिजनों ने आरोप लगाया कि डॉक्टरों ने गार्डों से उन्हें पिटवाया। वहीं जूनियर डाक्टरों का कहना है कि मृतक युवक के परिजनों ने उनके साथ मारपीट की। गढ़ा थाने में दोनों पक्षों ने रिपोर्ट दर्ज कराई है।
प्राप्त जानकारी के अनुसार चिरईडोंगरी में सड़क दुर्घटना में गंभीर रूप से घायल होने के बाद मंडला निवासी 25 वर्षीय श्रेयांस जैन को 4 मार्च को मेडिकल कॉलेज में भर्ती कराया गया था। सिर में गंभीर चोट होने के कारण श्रेयांस के परिजन बार-बार डॉक्टरों से उसे आईसीयू में भर्ती करने और वेटींलेटर लगाने के लिए कह रहे थे, लेकिन डॉक्टर उसे जनरल वार्ड में भर्ती किए हुए थे। सोमवार दोपहर श्रेयांस की मौत हो गई। मौत के बाद परिजनों ने वार्ड में मौजूद डॉक्टरों से शिकायत की। परिजनों का आरोप है कि डॉक्टरों ने सुरक्षा गार्डों को बुलवा लिया और उनकी जमकर पिटाई कराई। सुरक्षा गार्डों ने महिलाओं को भी दौड़ा-दौड़ाकर पीटा। इसके बाद उन्हें जबरन वार्ड से बाहर निकाल दिया। वहीं दूसरी तरफ जूनियर डॉक्टर एसोसिएशन के अध्यक्ष डॉ. सूर्यप्रकाश गर्ग का कहना है कि सोमवार दोपहर मरीज की मौत के बाद वार्ड में उनके परिजनों ने जमकर हंगामा मचाया। परिजनों ने वार्ड में मौजूद डॉ. दीपक तिवारी और डॉ. अभिषेक झा के साथ झूमाझपटी और मारपीट की। इस विवाद की वजह से मेडिकल में लगभग एक घंटे तक अफरातफरी का माहौल बना रहा। घटना के बाद परिजनों और जूनियर डॉक्टरों ने गढ़ा थाने पहुंचकर रिपोर्ट दर्ज कराई।
पुलिस ने चिरई डोंगरी निवासी जितेन्द्र जैन की रिपोर्ट पर मेडिकल के सुरक्षा गार्डों के खिलाफ धारा 294, 506, 323, 34 के तहत मामला दर्ज कर लिया है। वहीं डॉ. दीपक तिवारी की रिपोर्ट पर 10-15 अज्ञात लोगों के खिलाफ धारा 147, 294, 506, 323, 353 के तहत प्रकरण दर्ज कर लिया है।
hin_Deva hin_Deva hin_Deva